In nomine sancte et individue Trinitatis. Notum sit cunctis christianis fidelibus, tam presentibus quam etiam et futuris, quod ego Bernardus et fratres mei, pro animarum nostrarum remedio, donamus Deo et sanctis ejus apostolis Petro et Paulo, et loco Cluniaco, de nostra hereditate que sita est in pago Matisconense, in villa Sancti Pontii: hoc est unum boscum et unum campum in vestitura ab hodierna die, ad integrum, ut faciant exinde quidquid facere voluerint habitatores Cluniensis monasterii. Donamus etiam ego et fratres mei unum pratum cum omni parte que nobis evenit de parte matris nostre, sine ullo calumpniatore; in tali conventu, ut quamdiu nos vixerimus teneamus. Post mortem vero nostram, donamus ita libere et absolute, ut nullus de filiis et filiabus nostris sive de heredibus, ibi aliquid requirat; sed in potestate seniorum Cluniacensium remaneat quodcumque habere videmur ab Avalone fluvio decurrente, totum ex integro, adquisitum et ad inquirendum. S. Bernardi, qui hanc donationem fecit et testes firmare rogavit. S. Ottonis, comitis, qui hanc donationem laudavit atque firmavit, et pro hoc datur sibi unus caballus optimus. S. Gosfredi, filii sui. S. Tetberti. S. Duranni. S. Rainardi. S. Constantii. S. Duranni, filii ejus. S. Adalberti. S. Petroni. S. Onardi. Facimus autem istam donationem pro remedio animarum nostrarum parentumque nostrorum, ut Deus omnipotens et nobis et ipsis partem donet et societatem in benefactis supradicti loci, taliter ut anime nostre a peccatis absolute gaudere mereantur in Sanctorum requiem. Si quis vero istam donationem a me et ab aliis supradictis testibus firmatam irritam facere voluerit, apud Deum omnipotentem a beatis apostolis Petro et Paulo accusatus, dampnationis sue ruinam in inferno mersus, nisi penituerit, experiatur.